Die NG gemeente Soutpan is ’n gemeente van die Nederduitse Gereformeerde Kerk in die provinsie en Sinode van die Vrystaat met sy middelpunt op die nedersetting Soutpan. Namate die inwoners op en om Soutpan toegeneem het, is die behoefte aan 'n selfstandige gemeente op Soutpan ál meer gevoel. Die kerkraad van Dealesville (waarvan Soutpan 'n buitewyk was) het toestemming gegee tot afstigting van genoemde wyk tot 'n selfstandige gemeente. Aangesien die wyk Soutpan egter nie finansieel sterk genoeg was om al die verpligtinge van 'n selfstandige gemeente op hom te neem nie, is die kerkrade van Bloemfontein-Noord, Brandfort en Bultfontein genader om sekere dele aan die te word gestigte gemeente af te staan. Op Woensdag 31 Augustus 1927 kom die Ringskommissie byeen op Soutpan en stig daar 'n nuwe gemeente met die nedersetting se naam. Op 10 Maart 1928 word prop. A.T. Martinson as leraar van die gemeente bevestig en bedien die gemeente tot 6 Oktober 1937. Hierdie eerste jare in die geskiedenis van die gemeente was, sover dit die finansies betref, moeilike jare. Die gemeente was klein en die inkomste min, met die gevolg dat die skuld gestyg het.